८ स्वर्णसहित पुलिस अगाडि
नेपाल पुलिस क्लबले दोस्रो कृष्णप्रसाद भट्टराई स्मृति राष्ट्रिय कराते प्रतियोगितामा शुक्रबार ५ स्वर्ण पदक थपेको छ ।सातदोबाटोस्थित कराते एकेडेमी हलमा जारी प्रतियोगितामा दोस्रो दिन नेपाल एपीएफ क्लबले एक स्वर्ण पदक थप्यो भने त्रिभुवन आर्मी क्लबले पहिलो स्वर्ण जितेको छ ।
काठमाडौँ — नेपाल पुलिस क्लबले दोस्रो कृष्णप्रसाद भट्टराई स्मृति राष्ट्रिय कराते प्रतियोगितामा शुक्रबार ५ स्वर्ण पदक थपेको छ ।सातदोबाटोस्थित कराते एकेडेमी हलमा जारी प्रतियोगितामा दोस्रो दिन नेपाल एपीएफ क्लबले एक स्वर्ण पदक थप्यो भने त्रिभुवन आर्मी क्लबले पहिलो स्वर्ण जितेको छ ।पहिलो दिन बिहीबार पुलिसले ३ र एपीएफले २ स्वर्ण जितेका थिए । १७ इभेन्टमध्ये १२ इभेन्टको छिनोफानो हुँदा पुलिसले सबैभन्दा धेरै ८, एपीएफले ३ र आर्मीले एक स्वर्ण जितेका छन् । प्रदेशका टोलीले भने अहिलेसम्म स्वर्ण जितेका छैनन् । शनिबार ५ इभेन्टमा प्रतिस्पर्धा हुनेछ ।पुरुष कुमुते ६० केजी तौल समूहमा एपीएफका मीनबहादुर तामाङले स्वर्ण, आर्मीका कीर्तन महर्जनले रजत तथा लुम्बिनी प्रदेशका यामबहादुर समाल र गण्डकी प्रदेशका सक्षम लामाले कांस्य जितेका छन् । यसअघि शुक्रबार नै पुलिसकी सोनी राईले ६१ केजी तौल समूहमा स्वर्ण, एपीएफका रमिता माझीले रजत तथा आर्मीकी सानुमाया थिङ र मधेस प्रदेशकी खुश्बु खड्काले कांस्य जितेका थिए ।पुलिसका सोनम लामाले ५५ केजी तौलमा स्वर्ण पदक जिते । त्यसमा एपीएफका सुविन खत्रीले रजत तथा गण्डकी अंकित गुरुङ र राम बिसीले कांस्य पदक जिते ।महिला ५० केजी तौलमा आर्मीकी मिस्ली श्रेष्ठले स्वर्ण पदक जित्दा सुदूरपश्चिम प्रदेशकी गरिमा मल्लले रजत, पुलिसकी सविना श्रेष्ठ र वाग्मती प्रदेशकी सोनु श्रेष्ठले कांस्य जितेका थिए ।पुरुष ८४ केजी तौलमा विप्लवलाल श्रेष्ठले स्वर्ण, एपीएफका तेन्जिङ शेर्पाले रजत तथा आर्मीका विपिनराज सिंह दर्जी र लुम्बिनी प्रदेशका नारायण गुरुङले कांस्य प्राप्त गरेका थिए । पुलिसकी एरिका गुरुङले ६८ केजीमाथि तौल समूहमा स्वर्ण जितेकी छन् । आर्मीकी विभूषा थापाले रजत तथा रोजिता ढुंगेल र वाग्मतीकी महिमा राईले कांस्य जितेका थिए । पुलिसका सञ्जय मोक्तानले ५० केजीमा स्वर्ण पदक जितेका थिए । उक्त तौलमा वाग्मतीका साइमन श्रेष्ठले रजत तथा प्रदेश १ का विशाल राई र आर्मीका विजय रिमालले कांस्य जितेका हुन् ।गोदावारी नगरपालिकाद्वारा आयोजित कृष्णप्रसाद भट्टराई खेल महोत्सव–२०७९ अन्तर्गत कराते महासंघ जिल्ला प्रमुख डोजो ललितपुरले आयोजना गरेको राष्ट्रिय कराते प्रतियोगिता शनिबारसम्म चल्नेछ ।हरेक इभेन्टको स्वर्ण जित्नेले स्पोर्ट्स ब्रान्डको गिफ्ट भौचर प्राप्त गर्नेछन् । उत्कृष्ट १ महिला र १ पुरुष खेलाडीले नगदसहित केल्मीको गिफ्ट हाम्पर प्राप्त गर्नेछन् । च्याम्पियन टोलीले ट्रफीसहित १ लाख र दोस्रो हुने टोलीले ५० हजार रुपैयाँ प्राप्त गर्नेछन् ।